Broj: 711-I-1259-M-99/21-02-19

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Petra Zorića, općinskog načelnika Općine Viškovci, za davanjem mišljenja Povjerenstva,** na 136. sjednici, održanoj dana 22. srpnja 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da se snaha dužnosnika Petra Zorića, općinskog načelnika Općine Viškovci, javi na javni natječaj te ukoliko bude izabrana kao najbolji kandidat zaposli na projektu „Žene rade i pomažu“ u okviru programa „ZAŽELI“- Program zapošljavanja žena- faza II.**
2. **Povjerenstvo ukazuje dužnosniku Petru Zoriću da, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinskog načelnika Općine Viškovci koristio za probitak povezane osobe, izuzme od svakog pa i posrednog oblika sudjelovanja u provedbi postupka zapošljavanja u sklopu projekata iz programa** **ZAŽELI“- Program zapošljavanja žena- faza II, a posebice od donošenja odluke o odabiru kandidata te od potpisivanja ugovora o radu s istima te da navedenu ovlast delegira na drugu osobu.**
3. **Dužnosnik je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezan članovima Općinskog vijeća Općine Viškovci kao i članovima Povjerenstva za provedbu zapošljavanja u sklopu projekata iz programa ZAŽELI“- Program zapošljavanja žena- faza II, deklarirati da je njegova snaha podnijela prijavu za posao. Istu okolnost dužnosnik je dužan objaviti i na službenoj internetskoj stranici Općine Viškovci.**

Obrazloženje

Zahtjev za davanjem mišljenja Povjerenstva podnio je dužnosnik Petar Zorić, općinski načelnik Općine Viškovci. U knjigama ulazne pošte zahtjev je zaprimljen 21. srpnja 2021. pod poslovnim brojem 711-U-3928-M-99/21-01-4, povodom kojeg se vodi predmet broj M-99/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Petar Zorić povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je Općina Viškovci objavila Oglas za prijam u radni odnos na određeno vrijeme na projektu ZAŽELI“- Program zapošljavanja žena- faza II. Navodi da je on kao načelnik navedeni oglas potpiao te da bi se na oglas javila i njegova snaha s obzirom da ispunjava uvjete za prijam u radni odnos. Dužnosnik postavlja pitanje može li ukoliko njegova snaha bude izabrana s njom sklopiti Ugovor o radu na određeno vrijeme na rok od 12 mjeseci.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kojim su propisana zabranjena djelovanja dužnosnika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ističe kako zapošljavanje snahe dužnosnika u tijelu javne vlasti u kojem on obnaša dužnost može stvoriti dojam da je isti iskoristio svoju dužnost kako bi postigao korist za osobu koja je s njim tazbinski povezana. Stoga je dužnosnik prema mišljenju Povjerenstva dužan izuzeti se od svakog pa i posrednog sudjelovanja u provedbi postupka zapošljavanja na temelju objavljenih oglasa navedenog projekata, a posebice od donošenja odluka o odabiru kandidata i potpisivanja ugovora o radu s istima. Primjenom instituta izuzimanja u navedenoj situaciji otklanja se sumnja da je dužnosnik koristio položaj općinskog načelnika u cilju postizanja probitka navedene osobe. Dužnosnik se pritom također dužan izuzeti od bilo kakvog postupanja ukoliko bi se nakon eventualnog sklapanja ugovora o radu s njegovom snahom, našao u situaciji odlučivanja o pravima, obvezama i interesima svoje iste u pogledu izvršavanja sklopljenog ugovora o radu.

Stoga bi dužnosnik donošenje odluke o odabiru kandidata i potpisivanje ugovora o radu, u slučaju da kao najbolji kandidat bude zabrana njegova snaha, trebao delegirati na drugu osobu.

Povjerenstvo pritom napominje kako je izmjenama Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) uvedena funkcija privremenog zamjenika te je Povjerenstvo od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz čanka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika., međutim do dana donošenja ovog mišljenja isto nije zaprimilo. Povjerenstvo stoga upućuje dužnosnika da se za tumačenje na koga će u konkretnom sučaju delegirati potpisivanje odluke o odabiru kandidata i ugovora o radu s njegovom snahom konzultira s Ministarstvom pravosuđa i uprave.

Nadalje, dužnosnik je u cilju očuvanja vlastitog integriteta i jačanja transparentnosti u obnašanju javnih dužnosti obvezan članovima Općinskog vijeća Općine Viškovci kao i članovima Povjerenstva za provedbu zapošljavanja temeljem navedenih programa u Općini Viškovci deklarirati da je njegova snaha podnijela prijavu za objavljene natječaje. Na taj način skreće se pozornost članovima predstavničkog tijela Općine Viškovci kao i članovima Povjerenstva za provedbu natječaja, ali i zainteresiranoj javnosti na potrebu kontrole provedbe predmetnih oglasa za zapošljavanje te ukoliko dođe do sklapanja ugovora o radu, na potrebu provođenja nadzora nad izvršavanjem istog.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Petar Zorić, elektronička dostava
2. Objava na internetskoj stranici Povjerenstva
3. Pismohrana